Κυριάκος Αλεξανδρίδης

Ο **Κυριάκος Αλεξανδρίδης** (γεννημένος στις 8 Μαΐου 1961 στη Νυμφόπετρα Θεσσαλονίκης) είναι Έλληνας παλαίμαχος ποδοσφαιριστής και νυν προπονητής ποδοσφαίρου. Αν και κατά τη διάρκεια της ποδοσφαιρικής του καριέρας αγωνίστηκε σε διάφορες ομάδες, θεωρείται, κυρίως, βετεράνος του ΠΑΟΚ καθώς προέρχεται από τα σπλάχνα του συλλόγου και αγωνιζόμενος κυρίως ως επιθετικός μέσος από το 1979 έως το 1989.

## Ποδοσφαιρική καριέρα
Ο βραχύσωμος μεσοεπιθετικός μεγάλωσε με τους γονείς του στη Γερμανία, όπου η οικογένεια είχε μετακομίσει για επαγγελματικούς λόγους, αλλά επέστρεψε μόνος του στην Ελλάδα λόγω προβλημάτων με το πρόγραμμα του εκεί ελληνικού σχολείου. 

Στις αρχές της δεκαετίας του 1970, εγκαταστάθηκε στην Πολίχνη της Θεσσαλονίκης για να ζήσει με μια θεία του, και συνέχισε την εκπαίδευσή του στο ελληνικό εκπαιδευτικό σύστημα, Το 1973, σε ηλικία 12 ετών, και ενώ αγωνίζονταν σε διάφορα τοπικά τουρνουά ποδοσφαίρου, υπήρξε ένας από τους έξι παίκτες από την γειτονιάς του που επέλεξε ο ΠΑΟΚ για να επανδρώσει τις ακαδημίες του. Όντας ακόμα μαθητής, μεταπήδησε σε νυχτερινό σχολείο για να εξυπηρετήσει τις προπονήσεις του στο Δικέφαλο. Το 1979 σε ηλικία 18 ετών, υπέγραψε το πρώτο του επαγγελματικό δελτίο σηματοδοτώντας την έναρξη μιας δεκαετούς συνεργασίας με τον σύλλογο.
 
Στην πρώτη του σεζόν 1979–80, ενσωματώθηκε γρήγορα στην πρώτη ομάδα, και πραγματοποίησε το επίσημο ντεμπούτο του σε ηλικία 18 ετών, 4 μηνών και 12 ημερών, συμβάλλοντας σημαντικά σε μια νίκη με 6-2 επί της Καβάλας στο πρωτάθλημα στις 30 Σεπτεμβρίου 1979. 

Κατά τη διάρκεια της θητείας του από το 1979 έως το 1989, ο Αλεξανδρίδης πραγματοποίησε περισσότερες από 200 εμφανίσεις σε όλες τις διοργανώσεις για τον ΠΑΟΚ, σκοράροντας 22 γκολ. 

Επίσης συμμετείχε ενεργά στην κατάκτηση του τίτλου της σεζόν 1984/85 καθώς και σε πολλούς αγώνες στις ευρωπαϊκές διοργανώσεις, συμπεριλαμβανομένου του Κυπέλλου ΟΥΕΦΑ και του Κυπέλλου Πρωταθλητριών.
  
Το καλοκαίρι του 1989, και μολονότι είχε υπογράψει νέο συμβόλαιο τριετούς διάρκειας, επιστρέφοντας από ένα τουρνουά στην Αυστραλία, κλήθηκε από την ομάδα να αποδεχθεί σημαντική μείωση των αποδοχών του και ουσιαστικά του αποχωρήσει ως τελειωμένος ποδοσφαιρικά.

Αμέσως μετά και μετά από προτροπή του Αλκέτα Παναγούλια, υπέγραψε, μαζί με τον συμπαίκτη του, Απόστολο Τσουρέλα στον Άρη Θεσσαλονίκης.

Κατά τη διάρκεια της θητείας του στο Κλεάνθης Βικελίδης από το καλοκαίρι του 1989 έως το Γενάρη του 1991, ο Αλεξανδρίδης πραγματοποίησε 27 εμφανίσεις και σκόραρε 1 γκολ στην ελληνική Α' Εθνική, αγωνιζόμενος κυρίως ως μέσος. 

Ειδικότερα κατά την περίοδο 1989–90, αγωνίστηκε σε 25 αγώνες πρωταθλήματος, εν μέσω μιας μεταβατικής σεζόν για τους «κίτρινους», η οποία συνοδεύτηκε από την αλλαγή προπονητή (Γιάτσεκ Γκμοχ αντί του Παναγούλια). Η θητεία του Αλεξανδρίδη στον Άρη σημαδεύτηκε από τα έντονα τοπικά ντέρμπι, συμπεριλαμβανομένης μιας αξιοσημείωτης εντός έδρας νίκης με 1–0 επί του ΠΑΟΚ, τη σεζόν 1989–90, όταν ο Αλεξανδρίδης έδωσε την κομβική πάσα στον Βασίλη Δημητριάδη για να σημειώσει το νικητήριο γκολ στο 89ο λεπτό της αναμέτρησης, αναδεικνύονταν την έντονη αντιπαλότητα μεταξύ των ομάδων της Θεσσαλονίκης.

Την περίοδο 1990–91, ο Αλεξανδρίδης αγωνίστηκε  μόνο σε 2 αγώνες προτού αναχωρήσει για τη Δόξα Δράμας, τη φανέλα της οποίας τίμησε για τα επόμενα 2 ½ χρόνια. 

Τη σεζόν 1994/95 αγωνίστηκε στον Εδεσσαϊκό (22 συμμετοχές και 2 γκολ), και την επόμενη σεζόν στον Αγροτικό Αστέρα (29 συμμετοχές και 5 γκολ) και τη σεζόν 1996/97  στη Νάουσα (16 συμμετοχές).

Ολοκλήρωσε την καριέρα του ως επαγγελματίας ποδοσφαιριστής, αγωνιζόμενος τη σεζόν 1997/98 ξανά με τη φανέλα της Δόξας Δράμας.

Μετά τη αγωνιστική του συνταξιοδότησή, ο Αλεξανδρίδης μεταπήδησε σε ρόλους προπονητή στη Δόξα Δράμας (2004), στον Βισαλτιακό (2009/10) και τον ΠΑΟΚ Κ20 (2012/13) ενώ διετέλεσε επίσης σκάουτερ στον ΠΑΟΚ, επικεφαλής ακαδημιών και μέλος της επιτροπής για την 100ή επέτειο του συλλόγου το 2026. 
## Παραπομπές


## Εξωτερικές  Πηγές
* Προφίλ στο www.transfermarkt.com
* Προφίλ στο www.footballdatabase.eu
* Συνέντευξη Κυριάκος Αλεξανδρίδης: «Ήμουν «Ούζο» στα ματς του Κούδα και μετά του την έλεγα στα αποδυτήρια του ΠΑΟΚ»

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Δόξας Δράμας
Κατηγορία:Ποδοσφαιριστές Εδεσσαϊκού
Κατηγορία:Ποδοσφαιριστές Αγροτικού Αστέρα Ευόσμου Π.Μ.Α.Σ.
Κατηγορία:Ποδοσφαιριστές Φ.Α.Σ. Νάουσας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Προπονητές ποδοσφαίρου Δόξας Δράμας